Aνατολίτικα αυγά με ντομάτα και μπαχαρικά (Shakshuka)
Τα αυγά shakshuka, που συνηθίζονται στις χώρες του Μαγκρέμπ και στο Ισραήλ, σιγομαγειρεύονται με ντομάτα, πιπεριές, κρεμμύδι, σκόρδο και μπαχαρικά. Με λίγη φέτα γίνονται ακόμη πιο νόστιμα.
40 ml ελαιόλαδο, 2 μικρές καυτερές πιπεριές, φρέσκες ή ξερές, ψιλοκομμένες, 2 μεγάλα ξερά κρεμμύδια, ψιλοκομμένα, 2-3 σκελίδες σκόρδου, λιωμένες, 1 κουτ. γλυκού κύμινο, σε σκόνη, 1 κουτ. σούπας καπνιστή πάπρικα, 750 γρ. φρέσκες ντομάτες, ξεφλουδισμένες και ψιλοκομμένες, 1/4 μάτσο μαϊντανός, ψιλοκομμένος, 6 αυγά, 120 γρ. φέτα, τριμμένη, αλάτι, πιπέρι φρεσκοτριμμένο
Για να φτιάξουμε ανατολίτικα αυγά με ντομάτα και μπαχαρικά (shakshuka), αρχικά ζεσταίνουμε, σε μια κατσαρόλα, το λάδι σε δυνατή φωτιά και σοτάρουμε το κρεμμύδι με το σκόρδο και τις καυτερές πιπεριές για 2-3 λεπτά, μέχρι να ροδίσουν.Προσθέτουμε το κύμινο, την πάπρικα, τις ντομάτες και αλατοπίπερο και βράζουμε για 10 λεπτά, μέχρι η σάλτσα να δέσει ελαφρώς. Σπάμε τα αυγά (μάτια) και τα ρίχνουμε στη σάλτσα. Πασπαλίζουμε με τον μαϊντανό και σκεπάζουμε την κατσαρόλα με το καπάκι. Σβήνουμε τη φωτιά και σιγομαγειρεύουμε (στο ήδη ζεστό μάτι) για περίπου 3-4 λεπτά ή μέχρι να γίνουν τα αυγά όπως μας αρέσουν. Σκορπίζουμε τη φέτα και αποσύρουμε από τη φωτιά.Συνοδεύουμε, τα ανατολίτικα αυγά με ντομάτα και μπαχαρικά, με αραβικές πίτες ζεσταμένες στο γκριλ για 1-2 λεπτά.
Αυγά,Ντομάτα,Πιπεριές